溪上吟
作者：黄庭堅
朝代：宋

paragraphs: 短生無長期，聊暇日婆娑。
出門望高丘，拱木漫春蘿。
試爲省鬼錄，不飲死者多。
安能如南山，千歲保不磨。
在世崇名節，飄如赴燭蛾。
及汝知悔時，萬事蓬一窠。
青青陵陂麥，妍暖亦已花。
長煙淡平川，輕風不爲波。
無人按律呂，好鳥自和歌。
杖藜山中歸，牛羊在坡陀。
本自無廊廟，正爾樂澗阿。
念昔揚子雲，刻意師孟軻。
狂夫移九鼎，深巷考四科。
亦有好事人，時能載酒過。
無疑舉爾酒，定知我爲何。